WASE ONO
Era Tu e Vei na Mate?
Na cava e yacovi keda nida mate?
Na cava eda mate kina?
Ena veivakacegui beka meda kila na ka dina me baleta na mate?
OQO e so na taro e sa vica vata na udolu na yabaki na noda vaqaqa voli mai na tamata na kena isau. Era taro bibi dina. Veitalia se o cei o keda, se vanua cava eda bula kina, e bibi vei keda kece na kena isau.
2 Eda a dikeva mai na wase sa oti ni isoro ni veivoli i Jisu Karisito e dolava na sala meda rawata kina na bula tawamudu. Eda vulica tale ga ni iVolatabu e parofisaitaka na gauna sa na ‘sega tale kina na mate.’ (Vakatakila 21:4, VV) Ia, eda se mate tiko ena gauna oqo. E kaya na tui vuku o Solomoni: “[E]ra sa kila ko ira sa bula ni ra na mate.” (Dauvunau 9:5) Eda dau vinakata me dede na noda bula. Ia, eda dau vaqaqa tale ga se cava ena yacovi keda nida mate.
3 Eda dau lolosi nira mate na wekada se noda itokani dredre. So na gauna eda vaqaqa se cava sa yacovi ira. Era rarawa tiko beka? Era vakaraici keda tiko beka mai? Rawa beka nida vukei ira? Eda na sotavi ira tale beka? E duidui sara na nodra ivakamacala na veimatalotu nikua ena vica na taro oqo. So era vakavulica ni kevaka o tamata vinaka, o na lako i lomalagi. Ke o tamata ca, o na lai kama ena vanua ni veivakararawataki. E so era vakavulica ni gauna eda mate kina, eda dewa yani ina vuravura ni yalo meda lai tiko vata kei ira na vuda. E so tale na lotu era kaya ni gauna eda mate kina, eda na lako ina dua tale na vanua e ruku i vuravura meda lai lewai, oti e sa na qai dewa tiko na noda bula meda lai manumanu beka, se da lai tamata tale.
4 Na ivakavuvuli vakalotu vaka oqo e dua ga na ka era tautauvata kina—oya na kena vakabauti ni mate wale ga na yago. Voleka ni lotu kece ena veigauna sa oti kei na gauna oqo era vakabauta ni tawavakaiyalayala na bula ni tamata, ena mate beka na yago, ia e dua na ka tawarairai e se bula tiko ga, e rawa ni rai, rogo, vakasama tale ga. Ia, e rawa vakacava oya? Na noda dau vakila na ka, wili kina na noda vakasama, era vakatau kece tiko ena noda mona. Ena gauna eda mate kina, sa mai cegu na yavala ni noda mona. Sa sega nida qai vakasamataka tale e dua na ka, eda sega ni vakila e dua na ka. Sa oti vakadua na veika kece oqo ni sa cegu na yavala ni noda mona.
NA CAVA DINA E YACO NIDA MATE?
5 E sega ni vou vei Jiova, o koya e bulia na noda mona, na ka e yaco nida mate. E kila o koya na ka dina, e vakamacalataka tale tu ga ena nona Vosa na iVolatabu na kedra ituvaki na mate. Oqo na ka e tukuna vakamatata na iVolatabu: E sega tale ni dua na ka e bula tiko ni sa mate na tamata. Na mate e veibasai ni bula. E sega ni rai rawa o koya e mate, e sega ni rogo rawa, e sega tale ga ni vakasama rawa. E sega tale ni dua na ka tawarairai e bula tiko nida sa mate.*
6 Ni sa cavuta oti o Solomoni ni o ira na bula era kila nira na mate, sa qai vola: “Ia ko ira na mate era sa sega ni kila e dua na ka.” Sa qai vakamatatataka na ka dina rawarawa oqo ena nona kaya ni o ira na mate era sa sega ni rawa ni qai loloma se veicati, ni “sa sega na cakacaka, se na vakasama, se na kila ka, se na vuku, e nai bulubulu.” (Dauvunau 9:5, 6, 10) E kaya tale ga na Same 146:4 ni siga e mate kina e dua, “sa oti na ka e vakanananu kina.” Eda dau mate na tamata, qai sega tale ni dua na ka e bula tale tiko nida sa mate. Na noda bula e vaka na yameyame ni kadrala. Ni boko na kadrala, e lako tale beka ina dua na vanua na yameyame? Sega! E sa oti ga.
NA KA E KAYA O JISU ME BALETA NA MATE
7 E dau vakamatatataka o Jisu Karisito na kedra ituvaki na mate. A vakayacora oqo ena gauna e mate kina o Lasarusa, e dua erau veikilai vinaka sara. A kaya o Jisu vei iratou na nona tisaipeli: “Sa moce na wekada ko Lasarusa.” Na ka e tukuna eratou lai nanuma kina na tisaipeli ni tauvimate o Lasarusa, mani moce koto me vakacegu. Ia, e duatani na ka e vakaibalebaletaka o Jisu. E mani vakamatatataka: “Sa mate ko Lasarusa.” (Joni 11:11-14) Dikeva ni vakatauvatana tiko e ke o Jisu na mate kei na moce. A sega ni tiko mai lomalagi o Lasarusa, a sega tale ga ni lai kama tiko i eli. A sega ni lai sotavi ira na agilosi, se o ira na vu. A sega tale ga ni lai sucu vou o Lasarusa ena dua tale na yago. Sa vakacegu toka o koya ena nona sa mate, vaka ga e dua e moce lutu. E tiko e so tale na tikinivolatabu era dau vakatauvatana na mate kei na moce. Me kena ivakaraitaki, ena gauna e virilaki kina ena vatu o Sitiveni me yacova sara nona mate, e kaya na iVolatabu ni “sa qai moce.” (Cakacaka 7:60) E kaya tale ga o Paula ni so era mate ena nona gauna era “sa moce tu.”—1 Korinica 15:6.
8 E inaki taumada beka ni Kalou me mate na tamata? Sega sara ga! E bulia na tamata o Jiova me bula tawamudu ena dela i vuravura. Me vaka eda sa dikeva oti ena ivola oqo, na Kalou a buli rau na imatai ni veiwatini qai biuti rau ena dua na parataisi totoka. E sega ni dua na ka e vakamelei rawa vei rau, erau bula uasivi. E vinakata o Jiova me rau marautaka tiko ga na nodrau bula. E dua beka na tama dau loloma ena vinakata me vakila na luvena na rarawa e dau vu mai na bula vaqase kei na mate? Sega! E lomani ira na luvena o Jiova, e vinakata me tawamudu na nodra bula marau e vuravura. E kaya na iVolatabu me baleti keda na tamata: “Sa vakatikora ki lomadra [o Jiova] na gauna ena sega ni mudu.” (Dauvunau 3:11) E buli keda o Jiova meda via bula tawamudu. E sa dolava tale ga na sala me na vakavatukanataki kina na gagadre oqo.
VUNA EDA MATE KINA NA TAMATA
9 Ia, na cava ga eda mate tiko kina na tamata? Eda na sauma na taro oqo ke da dikeva lesu na ka a yaco ni rau se bula voli e vuravura e dua ga na tagane kei na dua na yalewa. E kaya na iVolatabu: “A sa vakatubura mai na qele na Kalou ko Jiova na kau kecega sa vinaka na kenai rairai, ka yaga me kakana.” (Vakatekivu 2:9) Ia, sa qai biuta e dua na ivakaro. E tukuna o Jiova vei Atama: “E tara mo kana mai na kau kecega sa tu e na were: ia mai na kau sa kilai kina na ka vinaka kei na ka ca, mo kakua ga ni kana kina: ni ko na mate vakaidina e na siga ko sa kana kina.” (Vakatekivu 2:16, 17) Oqo e sega sara ga ni lawa dredre. E sega ni caka rawa na levu ni kau erau rawa ni kana mai kina o Atama kei Ivi. Ia, oqo e gauna vinaka vei rau me rau vakaraitaka kina nodrau vakavinavinaka vei koya e solia vei rau na veika kece, wili kina na nodrau bula uasivi. Na nodrau talairawarawa ena vakaraitaka tale ga nodrau doka na veiliutaki nei koya na Tamadrau vakalomalagi, kei na nodrau vinakata na nona veidusimaki vakayalololoma.
10 Ka ni rarawa ni rau qai digia na imatai ni veiwatini me rau talaidredre vei Jiova. E kaya o Setani vei Ivi ena nona vakayagataka e dua na gata me nona waqawaqa: “Oi, sa kaya bagi na Kalou mo drau kakua ni kania na vua ni kau kecega e na were?” Mani sauma o Ivi: “Sa tara me keirau kania na vua ni veikau e na were: ia na vua ni kau ga sa tu e loma ni were, sa kaya kina na Kalou, Drau kakua ni kania, drau kakua talega ni tara, de drau mate.”—Vakatekivu 3:1-3.
11 “Drau na sega dina ni mate,” e kaya lesu o Setani. “Sa kila na Kalou e na siga drau na kana kina ena qai yadra dina na matamudrau; ia drau na vaka na Kalou, ni drau na kila na ka vinaka kei na ka ca.” (Vakatekivu 3:4, 5) E saga o Setani me vakabauta o Ivi ni na yaga vua na nona kania na vuanikau vakatabui. E vakaraitaka vei Ivi ni sega ni dodonu me dua tale e lewa vua na ka e vinaka kei na ka e ca; e dodonu me cakava ga na ka e vinakata. E beitaki Jiova tale ga o Setani ena nona kaya ni sega ni tukuna na ka dina ena yaco ke laukana na vuanikau. Mani vakabauti Setani o Ivi. Betia na vuanikau, kania sara. Oti e solia e so vua na watina, kana tale ga o Atama. Na ka erau cakava oqo erau a sega ni cakava ena lecaika. Erau kila vinaka ni rau sa cakava na ka sara ga a tukuna na Kalou me rau kua ni cakava. Na nodrau kania na vuanikau e vakaraitaka ni rau sa nakita sara ga me rau beca na ivakaro rawarawa qai matata a vakaroti rau kina na Kalou. Erau vakaraitaka ni rau beca na Tamadrau vakalomalagi, erau beca tale ga na nona veiliutaki. Ia, a sega sara ga ni dua na nodrau iulubale!
12 Dua mada na kena ivakaraitaki: Kaya mada ke o susuga, o qarava voli mai e dua na luvemu ena nomu vinaka kece, ia e qai talaidredre vei iko. O raica ni sa sega ni dokai iko, sa sega tale ga ni lomani iko. Cava beka ena yacovi iko? Ena vakamosia sara ga na yalomu se vakaevei? Ia, qai vakasamataka na mosi ni yalo i Jiova ni raica na nodrau sa tusaqati koya o Atama kei Ivi.
13 Ni rau sa talaidredre o Atama kei Ivi, sa sega tale na yavu me vakalaiva kina o Jiova me rau bula tiko ga. Erau mani mate me vaka ga sa yalataka o Jiova. Ia, ni rau sa mate, erau sega ni lai bula tale tiko ena dua na vanua ni yalo. Eda kila oqo mai na vosa e tauca o Jiova vei Atama ena vuku ni nona talaidredre. E kaya na Kalou: “Ko na suka tale…ki na qele; ni ko a buli maikina eliu: ni ko sa kuvu ni qele ga, ia ko na suka tale mo kuvu ni qele.” (Vakatekivu 3:19) A buli Atama na Kalou mai na kuvu ni qele. (Vakatekivu 2:7) Ni bera ni buli, a sega tu ni dua na ka o koya. Ni kaya gona na Kalou ni sa na suka o Atama me kuvu ni qele, e vakaibalebaletaka ni sa na suka o Atama me sega tale ni dua na ka me vaka ga e liu. Sa na sega ni ka bula tale o Atama me vaka ga na kuvu ni qele a buli mai kina.
14 Ke rau a sega ni talaidredre vua na Kalou o Atama kei Ivi, ke rau se bula tu ga nikua. Ia na nodrau talaidredre e vakavuna me rau ivalavala ca, rau tini mate sara. Sa da mai mate tiko o keda baleta ni o Atama e sa vakadewa vei keda kece na nona kawa na bula ivalavala ca kei na mate. (Roma 5:12) Na ivalavala ca oya e vaka e dua na matedewa e takavi keda kece. Na vua ni ivalavala ca oya na mate. Na mate e keda meca, e sega ni noda itokani. (1 Korinica 15:26) Eda marau dina ni vakarautaka o Jiova na ivoli me sereki keda kina mai na nona ivesu na meca dau veivakalolomataki oqo!
E YAGA NA NODA KILA NA KA DINA E YACO NIDA MATE
15 E vakacegui keda na noda kila na ka e tukuna na iVolatabu me baleta na kedra ituvaki na mate. Me vaka eda sa raica mai, era sega ni rarawa tale tiko na mate. E sega ni dua na vuna meda rerevaki ira kina, baleta nira sega ni rawa ni vakaleqai keda. Era sega ni gadreva na noda veivuke, era sega tale ga ni rawa ni vukei keda. E sega ni rawa nida vosa vei ira, e sega tale ga ni rawa nira vosa vei keda. Levu na iliuliu ni lotu era kaya ni rawa nira vukei ira na mate. O ira era vakabauta na lasu oqo era sa dau qai soli ilavo vei ira. Ia, na noda kila na ka dina e taqomaki keda, eda na sega ni dabuitaki kina vei ira na dau vakavulica na lasu vaka oya.
16 Vakacava na nomu lotu, e tautauvata beka na ka e vakavulica kei na ka e vakavulica na iVolatabu me baleta na kedra ituvaki na mate? Levu na lotu e duatani na ka era vakavulica. Ena vuku ni cava? Baleta ni sa vakasesea o Setani na nodra ivakavuvuli. E vakayagataka o koya na lotu lasu me saga kina mera vakabauta na tamata ni mate ga na yagodra, ia ena lai bula tale tiko ena vuravura ni yalo e dua na ka tawarairai e vakatokai na yalodra. Oqo e dua wale ga vei ira e levu sara na lasu e vakayagataka o Setani me vakacalai keda kina meda kua ni qarava na Kalou o Jiova. Na cava e so tale na lasu?
17 Me vaka eda sa raica oti mai, e so na lotu era vakavulica ni kevaka e dua a ca na nona ivakarau ni bula, sa na lako o koya ena dua na vanua katakata caucaudre me lai kama tawamudu kina ni sa na mate. Na ivakavuvuli oqo e beci sara ga kina na Kalou. E Kalou dauloloma o Jiova, o koya gona ena sega vakadua ni vakararawataka vaka oqo na tamata. (1 Joni 4:8) Na cava mada o nanuma ke o raica e dua na turaga ni totogitaka e dua na gone e talaidredre ena nona taura na ligana qai vakama ena buka? Na cava na nomu rai me baleti koya? O na vinakata mo drau veikilai? Sega sara ga! Sega ni vakabekataki ni o na cata na nona ivalavala baleta ni sa rui veivakalolomataki. Ia, e vinakata o Setani meda vakabauta ni o Jiova ena vakararawataka na tamata ena bukawaqa me tawamudu!
18 E uqeta tale ga e so na lotu o Setani mera vakavulica ni gauna e mate kina e dua, sa na vuki me dua na ka bula vakayalo, qai dodonu mera rokovi koya o ira na bula tiko. Era vakavuvulitaka ni yalodra na mate e rawa nira noda itokani nuitaki, se ra noda meca nabadua. Levu era sa vakabauta sara ga na lasu oqo. Era rerevaki ira na mate, sa ra qai dau rokovi ira, ra qaravi ira. Ia, e tukuna vakamatata na iVolatabu ni o ira na mate era sega sara tu ga ni vakila e dua na ka, me vaka ga e dua e moce lutu. Kena ikuri ni dodonu ga meda qarava na Kalou dina o Jiova, o koya e buli keda, e vakarautaka tale ga na ka meda bula kina.—Vakatakila 4:11.
19 Nomu kila na ka dina me baleti ira na mate ena taqomaki iko mo kua ni vakacalai ena levu sara na ivakavuvuli lasu vakalotu. E vakarawarawataka tale ga na nomu kila e so tale na ivakavuvuli ena iVolatabu. Kena ivakaraitaki, ni o kila ni gauna eda mate kina eda sega ni lai bula tale tiko ena dua na vuravura ni yalo, e sa qai vakaibalebale vakalevu sara vei iko na vosa ni yalayala me baleta na bula tawamudu ena parataisi e vuravura.
20 Ena dua na gauna balavu sa oti, a taroga na taro oqo na turaga yalodina o Jope: “Kevaka sa ciba na tamata, ena bula tale ko koya?” (Jope 14:14) Ena rawa beka ni bula tale e dua e sa mate? E veivakacegui dina na ka e kaya na iVolatabu ena tikina oqo, me vaka eda na qai dikeva ena wase e tarava.
NA KA E KAYA NA IVOLATABU
- Era sega ni rawa ni rai, rogo, se vakasama, na mate.—Dauvunau 9:5.
- Era moce tu na mate; era sega ni rarawa voli.—Joni 11:11.
- Eda mate ena vuku ni ivalavala ca e vakadewa vei keda o Atama.—Roma 5:12.
* Raica na iKuri ni na vakamatatataki kina se cava na “yalo.”
Taro ni Vuli
1-3. Na cava era dau vakataroga e so me baleta na mate, ia era sauma vakacava na taro oqo na veimatalotu?
4. Na vakabauta cava me baleta na mate era tautauvata kina e levu na lotu?
5, 6. E vakamacalataka vakacava na iVolatabu na kedra ituvaki na mate?
7. E vakamatatataka vakacava o Jisu na kedra ituvaki na mate?
8. Eda kila vakacava ni a sega ni inaki ni Kalou meda mate?
9. Na cava a vakatabuya o Jiova vei Atama, na cava e sega ni dredre kina na muri ni ivakaro oqo?
10, 11. (a) Yaco vakacava me rau beca na Kalou na imatai ni veiwatini? (b) Na cava e bibi kina na cala erau cakava o Atama kei Ivi?
12. Na ivakaraitaki cava eda na kila rawa kina na ivakarau ni yalo i Jiova ena gauna erau tusaqati koya kina o Atama kei Ivi?
13. Na cava e kaya o Jiova ni na yaco vei Atama ena gauna e mate kina, na cava e kena ibalebale oya?
14. Na cava eda mate kina?
15. Na cava e veivakacegui kina na noda kila na ka dina me baleti ira na mate?
16. O cei e sa vakasesea na ivakavuvuli ni levu sara na lotu, ena sala cava?
17. Na cava e beci kina o Jiova ena nodra vakavulica e so ni na vakararawataka na tamata me tawamudu?
18. Na nodra qaravi na mate e vu mai na lasu vakalotu cava?
19. Noda kila na ka dina me baleta na mate ena vakarawarawataka na noda kila na ivakavuvuli vakaivolatabu cava tale?
20. Na taro cava eda na qai dikeva ena wase e tarava?
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn